作者：范祖禹
词牌/韵律：六州

paragraphs: 太平功。
拥佑帝尧聪。
歌九德，偃五戎。
寰海被祥风。
车书万里文轨同。
自南北西东。
耕田凿井，戏垂髫华发，跻仁寿域变时雍。
大明方天中。
弃养东朝苦匆匆。
玉座如存，永隔慈容。
恨难穷。
崇庆空。
飙轮仙驭无踪。
超宇宙，驾云龙。
褘翟掩轩宫。
柏城王气长郁葱。
温洛照寒崧。
光灵在上，徽音流千古，昭如日月丽层穹。
太任家邦隆。
彤史青编永垂鸿。
清庙笙镛。
奏假钦崇。